ΓΡΑΠΤΗ ΕΡΩΤΗΣΗ E-3487/02

υποβολή: Charles Tannock (PPE-DE) προς την Επιτροπή

(9 Δεκεμβρίου 2002)

Θέμα: Φορολογικό καθεστώς του Γιβραλτάρ

Όπως η Δημοκρατία της Ιρλανδίας και άλλα κράτη μέλη, το Γιβραλτάρ επιβάλει μειωμένη φορολογία στις εταιρίες για να ελκύσει τους επενδυτές. Λέγεται ότι ο Επίτροπος Monti διεξάγει έρευνες για να διαπιστώσει αν αυτή η μειωμένη φορολογία δεν αντιστοιχεί σε κρατική βοήθεια.

Είναι ακριβείς αυτές οι πληροφορίες και, αν ναι, εκτιμά η Επιτροπή ότι αυτή η πρακτική εφαρμόζεται σε εταιρίες όλων των κρατών μελών και ότι το φορολογικό καθεστώς του Γιβραλτάρ δεν κάνει διακρίσεις μεταξύ κρατών μελών· Έχει η Επιτροπή αποδείξεις για πιθανολογούμενη ευνοϊκή αντιμετώπιση των επιχειρήσεων του Γιβραλτάρ αντίστοιχη, για παράδειγμα, με την περίπτωση της δημόσιας επιχείρησης ηλεκτρισμού στη Γαλλία·

Είναι η Επιτροπή σε θέση να επιβεβαιώσει ότι δεν θεωρεί το καθεστώς μειωμένης φορολόγησης ως κρατική βοήθεια και ότι κάθε προσπάθεια φορολογικής εναρμόνισης απαιτεί ομοφωνία στο Συμβούλιο Υπουργών βάσει των ισχυουσών Συνθηκών·

Γνωρίζει η Επιτροπή ότιποχρεούται να τηρεί το άρθρο 12 των Συνθηκών για την Ευρωπαϊκή Κοινότητα που απαγορεύει κάθε είδους διακρίσεις βάσει εθνικότητας· Γνωρίζει εξάλλου η Επιτροπή ότι μια οδηγία, όπως αυτή που αφορά τον κοινό εναέριο χώρο, που εξαιρεί — παρά τη θέλησή του — ένα τμήμα της Κοινότητας αποτελεί παραβίαση των Ευρωπαϊκών Συνθηκών και ενέχει τον κίνδυνο δίωξης ενώπιον του Ευρωπαϊκού Δικαστηρίου·

Απάντηση του κ. Monti εξ ονόματος της Επιτροπής

(27 Ιανουαρίου 2003)

Η Επιτροπή μπορεί να βεβαιώσει ότι ερευνά διάφορες πτυχές του φορολογικού καθεστώτος του Γιβραλτάρ έναντι εταιρειών. Στις 11 Ιουλίου 2001, κίνησε επίσημες διαδικασίες έρευνας για κρατικές ενισχύσεις όσον αφορά τις απαλλασσόμενες εταιρείες και τις εταιρείες ειδικού φορολογικού καθεστώτος(1). Μετά την ακύρωση, για διαδικαστικούς λόγους, της απόφασής της για τις απαλλασσόμενες εταιρείες(2), η Επιτροπή πρότεινε, στις 27 Νοεμβρίου 2002, στο Ηνωμένο Βασίλειο τη σταδιακή κατάργηση του καθεστώτος απαλλασσόμενων εταιρειών, το αργότερο μέχρι τα τέλη του 2005(3). Στις 16 Οκτωβρίου 2002, η Επιτροπή κίνησε επίσημη διαδικασία έρευνας για ύπαρξη κρατικών ενισχύσεων στην προτεινόμενη από το Γιβραλτάρ μεταρρύθμιση της φορολογικής νομοθεσίας εταιρειών(4). Η Επιτροπή δεν έχει ασχοληθεί με εικαζόμενες διακρίσεις μεταξύ κρατών μελών σε καμία από τις έρευνες αυτές, ούτε έχει γίνει αναφορά στη δημόσια επιχείρηση ηλεκτρισμού της Γαλλίας.

Για να εμπίπτει ένα μέτρο, περιλαμβανομένων των μειώσεων του φόρου εταιρειών, στο πεδίο εφαρμογής των κανόνων για τις κρατικές ενισχύσεις, πρέπει να πληροί τα τέσσερα κριτήρια που αναφέρονται στο άρθρο 87, παράγραφος 1 της συνθήκης ΕΚ. Το μέτρο πρέπει να προσφέρει πλεονέκτημα στους αποδέκτες του· πρέπει να χρηματοδοτείται μέσω κρατικών πόρων· το πλεονέκτημα πρέπει να είναι επιλεκτικό, και, τέλος, το μέτρο πρέπει να νοθεύει ή να απειλεί να νοθεύσει το εμπόριο και τον ανταγωνισμό μεταξύ των κρατών μελών.

Στα άρθρα 94 και 95 της συνθήκης ΕΚ ορίζεται ότι η εναρμόνιση των συντελεστών του φόρου εταιρειών μεταξύ των κρατών μελών απαιτεί ομοφωνία στο Συμβούλιοπουργών.

Οι νομοθετικές προτάσεις της Επιτροπής(5) για τη δημιουργία του ενιαίου ευρωπαϊκού ουρανού δεν περιλαμβάνουν καμία ρήτρα αποκλεισμού για το Γιβραλτάρ.

(1) ΕΕ C 26 της 30.1.2002.

(2) Υπόθεση T-195/01, Κυβέρνηση Γιβραλτάρ κατά Επιτροπής, Συλλογή [2002] σ. II 2309.

(3) Βλ. δελτίο τύπου της Επιτροπής IP/02/1748.

(4) ΕΕ C 300 της 4.12.2002.

(5) ΕΕ C 362 E της 18.12.2001 και ΕΕ C 103 E της 30.4.2002.